Julkaistu: 18.12.2012 9:22 , Päivitetty: 18.12.2012 9:22
Samsung sai erävoiton Applesta, kun tämä ei onnistunut saamaan Samsungin 26 laitteelle pysyvää myyntikieltoa Yhdysvaltoihin.
Samsungin mukaan malleista ainoastaan kolme oli vielä myynnissä. Ne ovat teleoperaattori T-Mobilen myymä Galazy S2, Galazy S2 Epic ja Galaxy S2 Skyrocket.
Apple ei pystynyt todistamaan, että näiden laitteiden patenttirikkomuksia sisältävät ominaisuudet lisäisivät niiden kysyntää, Kalifornian piirikunnan oikeus katsoi päätöksessään.
– Samsung on saattanut syödä jossain määrin Applen asiakaspohjaa, mutta ei ole näyttöä siitä, että Samsung hävittäisi Applen asiakaskunnan tai pakottaisi sen ulos älypuhelinbisneksestä, oikeus totesi.
Oikeus hylkäsi lisäksi Samsungin vaateen uudesta oikeudenkäynnistä, joka perustui valamiehistön puheenjohtajaa vastaan esitettyihin syytöksiin.
Yhtiöt ovat esittäneet useita ristikkäisiä patenttiloukkaussyytöksiä, jotka koskevat myös niiden uudempia malleja Galazy S2:a, iPhone 5:ttä ja iPadia.
Kalifornialaisen oikeuden on määrä käsitellä uusia syytteitä ensi vuonna käytävissä oikeudenkäynneissä.